ออมสินช่วยน้ำท่วมหยุดคิดดบ.6เดือน
ธนาคารออมสินออกมาตรการพิเศษช่วยลูกค้าเงินกู้ประสบอุทกภัยซ้ำซ้อนหยุดคิดดอกเบี้ย6เดือน
13 ก.ย. 2554

ธนาคารออมสินออกมาตรการพิเศษช่วยลูกค้าเงินกู้ประสบอุทกภัยซ้ำซ้อนหยุดคิดดอกเบี้ย6เดือน
นายเลอศักดิ์ จุลเทศ ผู้อำนวยกา รธนาคารออมสิน เปิดเผยว่า ธนาคารได้เพิ่มมาตรการช่วยเหลือฉุกเฉินเป็นกรณีพิเศษสำหรับลูกค้าที่ประสบกับภัยน้ำท่วม ดินโคลนถล่มซ้ำซ้อนโดยหยุดคิดดอกเบี้ยเป็นระยะเวลา 6 เดือน สำหรับลูกค้าเงินกู้สามารถยื่นความจำนงที่สาขาของธนาคารออมสินที่ใช้บริการ หรือพนักงานที่เข้าไปยังพื้นที่ เพื่อบรรเทาค่าใช้จ่ายตั้งแต่บัดนี้เป็นต้นไป
นายเลอศักดิ์ กล่าวต่อว่า ขณะเดียวกัน ลูกค้ายังสามารถเลือกใช้มาตรการช่วยเหลือเดิมที่ธนาคารฯ ได้ประกาศไปแล้ว อาทิ ลูกค้าเดิมสินเชื่อโครงการธนาคารประชาชนและประชาชนทั่วไป สามารถยื่นกู้ได้ไม่เกินรายละ 50,000 บาท อัตราดอกเบี้ย MRR + ร้อยละ 1 ต่อปี (ปัจจุบัน MRR อยู่ที่ 7.875) ขณะที่ สินเชื่อธุรกิจห้องแถว สามารถกู้ได้ไม่เกินรายละ 100,000 บาท อัตราดอกเบี้ยเท่ากับ MLR – 1.50 ต่อปี ระยะเวลาชำระเงินกู้ไม่เกิน 5 ปี          ส่วนลูกค้าสินเชื่อเคหะเดิมให้พักชำระหนี้เงินต้นและดอกเบี้ย หรือพักเฉพาะเงินต้นไม่เกิน 6 เดือน รวมถึงปรับลดเงินงวด และหรือขยายระยะเวลาการผ่อนชำระหนี้ออกไปได้รวมไม่เกิน 30 ปี และสามารถกู้เพิ่มเติมเพื่อซ่อมแซมได้ไม่เกินร้อยละ 10 ของจำนวนเงินกู้ตามสัญญาเดิม แต่ไม่เกิน 300,000 บาท 
ส่วนประชาชนทั่วไป สามารถกู้เพิ่มเพื่อซ่อมแซมที่อยู่อาศัยที่ได้รับผลกระทบได้ไม่เกินรายละ 300,000 บาท ผ่อนชำระภายใน 5 ปี คิดอัตราดอกเบี้ยปีที่ 1-3 ร้อยละ 3.45 ปีที่ 4-5 คิดอัตราดอกเบี้ย MLR - 0.50 ต่อปี โดยธนาคารฯ ยกเว้นค่าธรรมเนียมการให้บริการสินเชื่อและค่าบริการจัดทำนิติกรรมสัญญา          สำหรับลูกค้าสินเชื่อธุรกิจและ SMEs ธนาคารฯ ผ่อนปรนให้พักชำระหนี้เงินต้นเป็นระยะเวลาไม่เกิน 6 เดือน และขยายระยะเวลาการผ่อนชำระหนี้ออกไปจากสัญญาเดิมไม่เกิน 1 ปี และสามารถขอกู้เพิ่มเป็นเงินทุนหมุนเวียนได้ไม่เกินรายละ 500,000 บาท คิดอัตราดอกเบี้ย MLR - 1.50 ต่อปี ระยะเวลาชำระเงินกู้ไม่เกิน 5 ปี          นอกจากนี้ ธนาคารออมสิน ขอเชิญประชาชนร่วมบริจาคเงินช่วยเหลือผู้ประสบภัยน้ำท่วมและดินโคลนถล่ม ผ่านบัญชีธนาคารออมสิน ประเภทเผื่อเรียก สำนักพหลโยธิน ชื่อบัญชี “ออมสินรวมใจช่วยภัยน้ำท่วม" เลขที่บัญชี 0-2888888888-1.